b'\n_START_ARTICLE_\nRuanda-Burundis\n_START_SECTION_\nRaida\n_START_PARAGRAPH_\nNuo XIX a. pabaigos \xc5\xa1i teritorija sudar\xc4\x97 dal\xc4\xaf Vokietijos Ryt\xc5\xb3 Afrikos, ir buvo administruojama kaip dvi gentin\xc4\x97s jos karalyst\xc4\x97s. Po I pasaulinio karo Versalio sutartimi atimta i\xc5\xa1 Vokietijos ir paversta mandatine teritorija ir oficialiai perduota Belgijai. Nuo 1946\xc2\xa0m. \xc5\xa1i teritorija buvo administruojama kaip JT globojamoji teritorija._NEWLINE_Nors Belgija oficialiai tik tur\xc4\x97jo paruo\xc5\xa1ti teritorij\xc4\x85 nepriklausomybei, ji siek\xc4\x97 \xc4\xafvesti pana\xc5\xa1i\xc4\x85 sistem\xc4\x85 kaip gretimame sau priklausan\xc4\x8diame Konge. Tankiai gyvenama Ruanda-Burundis tur\xc4\x97jo tapti pelninga kolonija, tod\xc4\x97l \xc4\xaf j\xc4\x85 buvo investuojama ir jai buvo skiriamas d\xc4\x97mesys. Vienas svarbiausi\xc5\xb3 naujosios kolonijos produkt\xc5\xb3 buvo kava, kuriai auginti vietos gamtin\xc4\x97s s\xc4\x85lygos buvo ypa\xc4\x8d tinkamos._NEWLINE_Administruodami Ruand\xc4\x85-Burund\xc4\xaf belgai pirmiausia r\xc4\x97m\xc4\x97si tradicine socialine nelygybe, susiklos\xc4\x8diusia \xc5\xa1alyje dar ikikolonialistiniu laikotarpiu. Jie naudojosi tutsi\xc5\xb3 klas\xc4\x97s diduomene ir abiej\xc5\xb3 karalys\xc4\x8di\xc5\xb3 monarchija, kad i\xc5\xa1naudot\xc5\xb3 did\xc5\xbei\xc4\x85j\xc4\x85 dal\xc4\xaf gyventoj\xc5\xb3\xc2\xa0\xe2\x80\x93 hutu. Belgai palaik\xc4\x97 \xc5\xa1i\xc4\x85 socialin\xc4\x99 nelygyb\xc4\x99, teigdami, kad tutsiai yra prana\xc5\xa1esni u\xc5\xbe kitus gyventojus, ir \xc4\xafteisino j\xc4\x85 suskirstydami kolonijos pilie\xc4\x8dius \xc4\xaf dvi susiprie\xc5\xa1inusias klases._NEWLINE_1950\xc2\xa0m. Belg\xc5\xb3 Konge prasid\xc4\x97jus nepriklausomyb\xc4\x97s jud\xc4\x97jimui, buvo skatinamos nepriklausomyb\xc4\x97s viltys ir Ruandoje-Burundyje. 1960\xc2\xa0m. Kongui i\xc5\xa1kovojus nepriklausomyb\xc4\x99, per dvejus metus ir JT globojamoji teritorija buvo skubiai paruo\xc5\xa1ta savivaldai. 1962\xc2\xa0m. liepos 1 d. belgai suteik\xc4\x97 Ruandai-Burund\xc5\xbeiui nepriklausomyb\xc4\x99, padalindami j\xc4\xaf \xc4\xaf dvi atskiras valstybes. Nepriklausomyb\xc4\x97s metu Burundyje buvo i\xc5\xa1laikyta tradicin\xc4\x97 monarchija, taigi, atkurta nepriklausoma Burund\xc5\xbeio karalyst\xc4\x97. Ruanda nepriklausomyb\xc4\x99 i\xc5\xa1kovojo kaip Ruandos Respublika.'